Sebastian Vettel i RB8 under en treningsomgang før Malaysias Grand Prix 2012
Mark Webber i RB8 i Malaysia
**Red Bull RB8** var Formel 1-bilen som Red Bull Racing konkurrerte med i 2012-sesongen. Den ble kjørt av den dobbelte verdensmester Sebastian Vettel og hans teamkollega Mark Webber, med den tidligere Toro Rosso-føreren Sébastien Buemi som testfører. Bilen ble designet av teamets tekniske sjef, Adrian Newey.

Bilen ble lansert online 6. februar 2012, og debuterte på Jerez dagen etter, under Formel 1s første testrunde før sesongen.

Tekniske spesifikasjoner
------------------------

RB8 var basert på fjorårets RB7, men som følge av årets regelendringer hadde den en ny front og et nytt eksossystem. Som de fleste av 2012-bilene i F1 hadde Red Bull utstyrt RB8 med et trinn på nesepartiet (kalt «stepped-nose»), som følge av regelverkets krav om en lavere nese for å bedre sikkerheten i tilfelle kollisjon mellom to biler. RB8 hadde også en åpning i trinnet i nesepartiet, men Adrian Newey hevdet at dette bare var for å gi bedre kjøling for føreren.

Før sesongstart var det mye oppmerksomhet rundt Lotus-teamets nyutviklede system for «reaktiv bakkeklaring», men Red Bulls teamsjef Christian Horner uttalte at «ting må virke som en pakke i stedet for som individuelle komponenter» og at de derfor ikke hadde noe hastverk med å kopiere løsningen til RB8. Systemet ble senere forbudt av FIA.

2012-sesongen
-------------

Hvorvidt RB8 var innenfor regelverket skulle bli et gjennomgående tema i løpet av 2012-sesongen. Før Monacos Grand Prix klagde flere team over lovligheten av et hull i bakre del av gulvet på Red Bull-bilen. Red Bull avviste imidlertid påstandene og mente at hullet var innenfor regelverket, ettersom delen var blitt introdusert til Bahrains Grand Prix og hadde passert alle tekniske kontroller siden. Men FIA endret likevel reglene før Canadas Grand Prix, og hullet i gulvet ble forbudt, slik at teamet måtte endre sin design.

Team ble deretter involvert i en annen og mer alvorlig disputt under Tysklands Grand Prix, da FIAs tekniske delegat Jo Bauer henviste teamet til løpsledelsen over hva han mente var en ulovlig motormapping. I 2011-sesongen hadde team produsert mer marktrykk ved å programmere motorene slik at mer luft ble presset ut gjennom eksosen og over diffuseren. Dette ble forbudt før 2012-sesongen, ved at reglene nå dikterte posiisjonen til eksosutløpet og krevde at team skulle sørge for et lineært forhold mellom hvor mye gass som ble gitt og hvor mye kraft motoren produserte. Red Bull ble beskyldt for å bryte dette forholdet i middels raske svinger, slik at gassen var mer åpen enn den skulle være i forhold til hvor mye kraft som ble produsert. Dette ville tillate mer luft å passere gjennom motoren og ut gjennom eksosen, som var vinklet for å dirigere eksosgasser mot diffuseren. Selv om effekten var mindre enn det som ble produsert i 2011 mente Bauer at denne praksisen hadde potensial til å produsere mer marktrykk, og endog fungere som en privitiv form for antispinn hvis den ble benyttet under visse forhold. Løpsledelsen frikjente Red Bull fra å ha gjort noe galt, og uttalte at teamet ikke hadde brutt noen regler og at de derfor kunne starte løpet. Før Ungarns Grand Prix innførte imidlertid FIA nye endringer i reglene og tvang dermed Red Bull til å endre bilene sine igjen.

En tredje disputt kom mindre enn ei uke senere, mens teamene forberedte seg til løpet i Ungarn. Red Bull ble beskyldt for ulovlig å ha foretatt endringer i bakkeklaringen på bilen mens den var under parc fermé-tilstand under Canadas Grand Prix etter at FIA hadde bedt dem om å gjøre endringer på RB8. Regelverket bestemte at alle justeringer av bakkeklaringen på bilen måtte gjøres med et verktøy, men FIA hadde forlangt at de skulle skifte en del på bilen som ville gjøre det mulig for dem å endre bakkeklaringen foran for hand. Teamsjef Christian Horner medgikk at teamet hadde blitt bedt om å skifte den angjeldende delen, men nektet for at de ulovlig hadde endret bakkeklaringen foran på bilen etter kvalifiseringen.

Selv om Red Bull ikke var like dominerende som i 2011 tok de likevel syv løpsseire, fem for Vettel og to for Webber, og med RB8 sikret de seg dermed sin tredje strake tittel i konstruktørmesterskapet, mens Sebastian Vettel tok hjem sin tredje mestertittel i førermesterskapet.

Sebastian Vettel, som (siden han kom til Toro Rosso) hadde gjort det til en vane å gi navn til racerbilene han kjørte, kalte sin RB8 «Abbey». Han hevdet selv at navnet hverken var basert på Beatles-albumet *Abbey Road* eller den berømte svingen på Silverstone, men at han valgte det bare fordi han likte det.

Løpsresultater
--------------

Se: Red Bull Racing

Referanser
----------

1. 1 2  «Red Bull Racing reveals its 2012 F1 challenger». *autosport.com*. Haymarket Publications. 6. februar 2012. Besøkt 1. april 2014.
2. ↑  «Horner hails positive RB8 debut after first day of F1 testing at Jerez». *autosport.com*. Haymarket Publications. 7. februar 2012. Besøkt 1. april 2014.
3. ↑  «RB8 nose slot has no trick application». *Crash.net*. Crash Media Group. 8. februar 2012. Besøkt 1. april 2014.
4. ↑  «Red Bull sees no reason to hurriedly copy Lotus's reactive ride system». *autosport.com*. Haymarket Publications. 20. januar 2012. Besøkt 1. april 2014.
5. ↑  «Monaco GP: Rival teams say Red Bull car design is illegal». 28. mai 2012. Besøkt 1. april 2014.
6. ↑  «Red Bull forced to change floor design as FIA clarifies regulation over holes». *autosport.com*. Haymarket Publications. 2. juni 2012. Besøkt 1. april 2014.
7. ↑  «Red Bull's engine maps referred to German Grand Prix stewards by FIA». *autosport.com*. Haymarket Publications. 22. juli 2012. Besøkt 1. april 2014.
8. ↑  «Red Bull cleared to race in German Grand Prix, as stewards declare no further action to be taken». *autosport.com*. Haymarket Publications. 22. juli 2012. Besøkt 1. april 2014.
9. ↑  «Red Bull Racing forced to alter engine mapping from Hungarian Grand Prix». *autosport.com*. Haymarket Publications. 25. juli 2012. Besøkt 1. april 2014.
10. ↑  «Red Bull boss Christian Horner denies team has made illegal parc ferme changes»». *autosport.com*. Haymarket Publications. 29. juli 2012. Besøkt 1. april 2014.  `|fornavn1=` mangler `|etternavn1=` i Authors list (hjelp)
11. ↑  «Sebastian Vettel picks name for 2012 F1 car». *autosport.com*. Haymarket Publications. 14. mars 2012. Besøkt 1. april 2014.

Eksterne lenker
---------------

* (en) Red Bull RB8 – kategori av bilder, video eller lyd på Commons Rediger på Wikidata